Baitsesaense ba kwa United States, Asia, le Yuropa ba ile ba simolola dithulaganyo tsa go dira dipatlisiso tse di tshegediwang ka madi a mantsi ba dirisa mekgwa e baitsesaense ba neng ba akanya gore e ka dira gore dimela le diphologolo di iphetogele ka bonako go nna tse dingwe. Morago ga dingwaga di feta 40 ba ntse ba dira dipatlisiso tse di tseneletseng, ba ile ba fitlhelela eng? Mmatlisisi mongwe e bong Peter von Sengbusch a re: “Le fa go ile ga dirisiwa madi a le mantsintsi jalo, maiteko a go tlhagisa mefuta e e farologaneng ya dimela ka go dirisa marang [gore dijini di fetoge go tshwanela tikologo e di leng mo go yone] a ile a itaya sefololetse.”21 Mme Lönnig o ne a re: “Ka bo 1980, ditsholofelo le boitumelo jo bogolo jo baitsesaense ba neng ba na le jone, bo ne bo fedile gotlhelele. Dinaga tsa kwa Bophirima di ne tsa tlogela go dira dipatlisiso tse di malebana le thulaganyo ya go kopanya mefuta e e farologaneng ya ditshedi ka go fetola dijini tsa tsone. Mo e ka nnang ditshedi tsotlhe tse di tlhagisitsweng ka thulaganyo eno . . . di ile tsa swa kgotsa tsa nna bokoa go feta tse di nnileng gone ka tsela ya tlhago.” *